L 134/102
ET
Euroopa Liidu Teataja
22.5.2023
Kaupade puhul, mille suhtes kehtivad sanitaar- ja fütosanitaarnormid, tugevdatakse turujärelevalve ja nõuete täitmise tagamise toimingute käigus veelgi erimenetlusi, mis on ette nähtud nende kaupade Põhja-Iirimaale sisenemise suhtes kohaldatavates õigusnormides.
Lisaks tugevdab Ühendkuningriik oma järelevalvet ja nõuete täitmise tagamist, et juhtida tulemuslikult riske, mis tulenevad postipakkides veetavatest kaupadest, tunnistades selliste liikumiste erilist tähtsust tarbijate jaoks.
Samuti säilitab Ühendkuningriik ebaseadusliku kauplemise ja salakaubaveo eest ranged karistused.
Seda jälgitakse tähelepanelikult, et juhul, kui on vaja saavutada täiendavat heidutavat mõju, saaks karmistada karistusi, mis on ette nähtud puhuks, kui neid uusi reegleid kuritarvitades viiakse kaupu Euroopa Liitu.
Ühendkuningriik võtab võimaliku nõuete mittetäitmise korral mõjusaid, hoiatavaid ja proportsionaalseid meetmeid.
Nende hulka kuuluvad riskianalüüs, riskipõhised vastavusmeetmed ja kauplejaskonna jätkuvad riskihindamised, mida toetavad sanktsioonid ja karistused.